**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „DĖL PRIĖMIMO Į KLAIPĖDOS MIESTO SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO“ PAKEITIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant Priėmimo į Klaipėdos miesto savivaldybės bendrojo ugdymo mokyklas tvarkos aprašą, patvirtintą Klaipėdos miesto savivaldybės tarybos 2016 m. gruodžio 22 d. sprendimu Nr. T2-296 (toliau – Aprašas), papildyti nuostatomis, reglamentuojančiomis mokinių priėmimo organizavimą ir vykdymą informacinės sistemos (toliau – Sistema) pagrindu.

**2. Parengto projekto tikslai ir uždaviniai.**

Sprendimo projekto tikslas – patikslinti asmenų priėmimo vykdymo į Klaipėdos miesto savivaldybės (toliau – Savivaldybė) bendrojo ugdymo mokyklas organizavimo principus, uždavinys – išdėstyti Aprašą nauja redakcija.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu priėmimas į Savivaldybės bendrojo ugdymo mokyklas (toliau – mokyklos) vykdomas pagal Apraše išdėstytus priėmimo kriterijus. Priėmimą organizuoja ir vykdo mokyklos. Rašytinius prašymus mokytis asmenys į mokyklas teikia asmeniškai.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu teikiamoje Aprašo redakcijoje iki šiol galioję priėmimo į mokyklas kriterijai nesikeičia. Aprašas papildomas priėmimo organizavimo ir vykdymo Sistemos pagalba procesus apibrėžiančiomis nuostatomis:

* prašymų mokytis pateikimo Sistemoje ir jų registravimo Sistemoje tvarka (III skyrius),
* Sistemos veikimo ir eilių sudarymo svarbiausi principai (V skyrius),
* priėmimo vykdymo Sistemos pagrindu periodiškumas (VI skyrius),
* dokumentų mokykloms pateikimo, pasibaigus priėmimui, ir priimtų asmenų prašymų mokyklose registravimas (VII skyrius).

Aprašo pakeitimai atlikti, vadovaujantis Sistemos aprašymo, pasirašyto Savivaldybės administracijos direktoriaus ir UAB „Fresh media“ direktoriaus (Sistemos kūrėjai) 2018 m. rugsėjo 14 d., nuostatomis.

Taip pat šiuo sprendimo projektu koreguojama Aprašo struktūra, todėl dalis punktų perkeliama iš vieno skyriaus į kitą ir panaikinamos besidubliuojančios ar aktualumą, įvedant Sistemą, prarandančios nuostatos. Priėmus šį sprendimą, bus sudarytos sąlygos organizuoti ir vykdyti mokinių priėmimą į mokyklas Sistemos pagrindu.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti Savivaldybės administracijos Ugdymo ir kultūros departamento Švietimo skyrius parengs Savivaldybės tarybos sprendimų projektus dėl klasių ir mokykloms priskirtų aptarnavimo teritorijų 2019–2020 mokslo metams.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu vadovautasi Sistemos aprašymu, kuriam pritarė Savivaldybės mokinių priėmimo komisija, patvirtinta Savivaldybės administracijos direktoriaus 2018 m. vasario 22 d. įsakymu Nr. AD1-463. Sprendimo projektą vertino Savivaldybės administracijos specialistai, Savivaldybės Švietimo taryba.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Savivaldybės administracija.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Aprašo lyginamasis variantas, 13 lapų.

Švietimo skyriaus vedėja Laima Prižgintienė